Ka-gī Chhī-li̍p Iá-kiû-tiûⁿ

Ka-gī Chhī-li̍p Iá-kiû-tiûⁿ sī ūi tī Tâi-oân Ka-gī-chhī Tang-khu Soaⁿ-á-téng ê chi̍t-ê iá-kiû-tiûⁿ, Ka-gī-chhī Iá-kiû-tiûⁿ ê chiân-sin sī Ka-gī Kong-hn̂g Kiû-tiûⁿ, chiàn-āu kái-miâ chò Ka-gī Tiong-san Kong-hn̂g Iá-kiû-tiûⁿ, tī Ji̍t-pún Sî-tāi 1918 nî khé-iōng, hit-tang-chūn hőng kóng sī Tâi-oân siōng-hó ê kong-hn̂g iá-kiû-tiûⁿ, mā sī Tiong-hôa Chit-pāng kàu-taⁿ iá-koh-leh sú-iōng ê tē-tiûⁿ lāi-té le̍k-sú siōng-kú--ê; khah kīn ê kái-kiàn kang-têng tī 1998 nî oân-sêng. Ka-gī-chhī Iá-kiû-tiûⁿ piⁿ--á tio̍h ū Ka-gī BRT Ka-gī Kong-hn̂g Chām kah Ka-gī-chhī kong-chhia kiâⁿ kòe, jî-chhiáⁿ thêng-chhia-tiûⁿ thang thêng 100-lióng iû-lám-chhia, 588-lióng sió-kheh-chhia kah 1050-lióng ki-chhia. 2020 nî Ka-gī-chhī Chèng-hú hiòng Kàu-io̍k-pō͘ Thé-io̍k-sú cheng-chhú keng-hùi 8500-bān-kho͘, ka-siōng Chhī-chèng-hú ka-kī tiû ê keng-hùi, lóng-chóng tâu-ji̍p 1-ek 2150-bān-kho͘, chiam-tùi kiû-tiûⁿ khòaⁿ-tâi kah í-á ê keng-sin, thian-jiân chháu-po͘-á pho͘-siat, tē-tiûⁿ pâi-chúi kái-siān kah kè-hun-pán keng-sin téng-téng, kang-têng tī 4 goe̍h-té khai-kang, kâng-nî 12 goe̍h oân-kang. Sú-iōng Ka-gī Chhī-li̍p Iá-kiû-tiûⁿ kòe-khì bat sī Tiong-hôa Chit-pāng Tiong-sìn Keng ê chú-tiûⁿ, Tâi-oân Tāi-liân-bêng ê Ka-lâm Ióng-sū ū-sî-á mā ē iōng chit-ê kiû-tiûⁿ chò chú-tiûⁿ. 2001 nî Sè-kài-poe Iá-kiû-sài bat kā Ka-gī-chhī Iá-kiû-tiûⁿ chò pí-sài tē-tiûⁿ chi-it, sī Ka-gī-chhī Iá-kiû-tiûⁿ thâu-chi̍t-pái kí-pān kok-chè sài-sū. Tī 2005 nî ê siōng-pòaⁿ-kùi ka-sài sī pún kiû-tiûⁿ khok-kiàn gōa-iá liáu-āu thâu-chi̍t-pái móa-tiûⁿ. 2016 nî khai-sí, HBT Ko-tiong Iá-kiû Liân-sài tī Ka-gī-chhī Iá-kiû-tiûⁿ kí-pān. 2018 nî Sè-kài Tāi-ha̍k Iá-kiû Kím-phiau-sài tī chit-ê kiû-tiûⁿ kí-pān, sī Ka-gī-chhī Kiû-tiûⁿ tē-jī-pái kí-pān kok-chè sài-sū. 2021 nî kàu 2022 nî, Hù-pang Hān-chiòng kā Ka-gī Chhī-li̍p Iá-kiû-tiûⁿ kái-siu pēng-chhiáⁿ chò chhun-hùn ki-tē kah jī-kun chú-tiûⁿ. 2023 nî khai-sí chhun-hùn sóa khì Ka-gī-koān Phò-chú-chhī ê Tiū-kang Iá-kiû-tiûⁿ, m̄-kò jī-kun lē-hêng-sài iu-goân tī Ka-gī Chhī-li̍p Iá-kiû-tiûⁿ kí-hêng。 Tiong-chit Móa-tiûⁿ Sài-sū 1998 nî 9 goe̍h 18 Hiaⁿ-tī Chhiōⁿ V.S Hô-sìn Keng, sī kái-kiàn liáu-āu ê thâu-chi̍t-tiûⁿ chit-pāng pí-sài, lāi-iá móa-tiûⁿ (hit-tang-chūn bô gōa-iá koan-chiòng-se̍k). 2005 nî 7 goe̍h 21 Heng-lông Gû V.S Sêng-thài Cobras siōng-pòaⁿ-kùi ka-sài (gōa-iá khok-kiàn liáu-āu thâu-chi̍t-pái móa-tiûⁿ) 2013 nî 5 goe̍h 14 Gī-tāi Sai-gû V.S Thóng-it 7-ELEVEn Sai, sī Tiong-hôa Chit-pāng 24 nî it-kun lē-hêng-sài pian-hō tē-72-tiûⁿ, hit-kang ji̍p-tiûⁿ koan-chiòng jîn-sò͘ 10,000-lâng, sī Tiong-chit tī Ka-gī-chhī Iá-kiû-tiûⁿ tē-3-pái móa-tiûⁿ. 2015 nî 5 goe̍h 9 hō Tiong-sìn Hiaⁿ-tī v.s Thóng-it 7-ELEVEn Sai, sī Tiong-hôa Chit-pāng 26 nî it-kun lē-hêng-sài pian-hō tē-67-tiûⁿ, hit-kang ji̍p-tiûⁿ koan-chiòng jîn-sò͘ 10,000-lâng, sī Tiong-chit tī Ka-gī-chhī Iá-kiû-tiûⁿ tē-4-pái móa-tiûⁿ. Hù-kīn Kéng-tiám Ka-gī Kong-hn̂g Ka-gī-chhī Sú-chek Chu-liāu-koán Siā-ji̍t-thah Ka-gī-chhī Jī-jī-pat Kì-liām Kong-hn̂g Kok-li̍p Ka-gī Ko-kip Tiong-ha̍k Kok-li̍p Ka-gī Ko-kip Siong-gia̍p Chit-gia̍p Ha̍k-hāu Kok-li̍p Hôa-lâm Ko-kip Siong-gia̍p Chit-gia̍p Ha̍k-hāu Ka-gī-koān Kong-kiōng Khì-chhia Koán-lí-chhù Kau-thong Chu-sìn Ka-gī BRT Ka-gī Kong-hn̂g Chām Ka-gī-chhī kong-chhia Chē 66-lō͘ óng Lân-thâm Hong-kéng-khu hong-hiòng ê kong-chhia tī Ka-gī Kong-hn̂g Chām lo̍h-chhia, óng thêng-chhia-tiûⁿ hong-hiòng kiâⁿ chha-put-to 3-hun-cheng. Thâi-thih Kong-chhia: Tī Thâi-thih Ka-gī Chhia-thâu lo̍h-chhia liáu-āu, thang soán-te̍k kàu āu-chām chē Ka-gī BRT, Ka-gī-chhī kong-chhia 66-lō͘ ia̍h-sī tī chiân-chām chē óng Tāi-ngá Chām ê kong-chhia. Kiâⁿ-lō͘: Tī Thâi-thih Ka-gī Chhia-thâu lo̍h-chhia liáu-āu, tùi chiân-chām keng-kòe Tiong-san-lō͘ kiâⁿ chha-put-to 30-hun-cheng. Ko-thih Tī Ko-thih Ka-gī Chām lo̍h-chhia liáu-āu, chē Ka-gī BRT kàu Ka-gī Kong-hn̂g Chām. Siong-koan Ka-gī-chhī kong-chhia Chham-khó Chu-liāu Gōa-pō͘ Liân-kiat Tâi-oân Pāng-kiû Wiki-koán：嘉義市立棒球場(Hàn-gí) 嘉義市立體育場-嘉義市立棒球場及停車場Archived 2022-08-04 at the Wayback Machine. 中華職棒大聯盟全球資訊網-嘉義市立體育棒球場Archived 2020-06-29 at the Wayback Machine. Google Map上的嘉義市棒球場